99-a SAT-Kongreso 2026

La 99-a SAT-Kongreso okazos en la urbo Leono inter la  kaj la . La kongreso koincidos kun la 90-jariĝo de la Hispana Intercivitana Milito, kiu daŭre estas fonto de aktivaj debatoj en Hispanio. Estas planite havi programerojn rilatajn al tiu memordato.

La lasta SAT-Kongreso en Hispanio estis la 92-a en 2019, okazinta en Barcelono.

La urbo
Leono, en nordokcidenta Hispanio, estas ĉefurbo de samnoma provinco kaj de samnoma iama regno kaj historia regiono, kiu nun apartenas al la aŭtonoma regiono Kastilio kaj Leono. La kerno de tiu historia regiono estas la nunaj provincoj Leono, Zamoro kaj Salamanko, en kiuj restas diversgrada sento de identeco kaj aparteno al propra ento. Tiu iama regiono havis propran lingvon, kiu ekde la Renesanco iom post iom estis asimilita al la kastilia lingvo, restante nur en apartaj kamparaj areoj kaj en apuda Asturio, nomita "bable" aŭ asturia.

Ĉefa vidindaĵo de la urbo estas la belega gotika katedralo, kiu famas pro siaj impresaj vitraloj; la Baziliko de Sankta Isidoro, kun mirindaj romanikaj murpentraĵoj; la Hotelo (Hostal) Sankta Marko, iam frankisma koncentrejo; la Domo de Botines, verko de Antoni Gaudí; kaj la Arta Muzeo de Nuntempa Arto. La urbon trairas la Jakoba Vojo. 

En la nordo kaj okcidento de la provinco estas montaraj areoj, kun impresaj naturaj pejzaĝoj (ekzemple la iamaj romiaj orminejoj Las Médulas), dum la cetero estas deklivaro al la centra hispana altebenaĵo (Meseta). La duono de la provinca loĝantaro vivas en Leono (120 000 loĝantoj) kaj Ponferrada (la dua urbo en la provinco). Leono troviĝas en komunika nodo al Galegio (el la centro kaj Madrido) kaj al Asturio (el la sudo). Estas sufiĉe da aŭtoŝoseoj, buslinioj kaj fervojaj ebloj. Estas flughaveno je 6 km, kiu funkciigas flugojn al Barcelono, Malago kaj insuloj (sed ne al Madrido).

La kongrestemo
La kongreso koincidos kun la 90-jariĝo de la Hispana Enlanda Milito, kiu daŭre estas fonto de aktivaj debatoj en Hispanio, ĉefe rilate al la movado por rekuperado de historia memoro, kiu inter aliaj aferoj baraktas por identigi ekzekutitojn de la frankisma reĝimo, iam enterigitaj amastombe, por ke la familioj povu disponi digne de iliaj restaĵoj. La programo de la kongreso enhavos aktivecojn rilatajn al tiu memordato. La temo de la kongreso estos "Paco kaj militoj. Datreveno de la Hispana Enlanda Milito" kaj provizora programo entenos tiujn programerojn:
 Filmo "La instruisto kiu promesis la maron", pri reala kazo de instruisto ekzekutita de frankistoj kaj komento pri la subpremado fare de la frankismaj venkintoj al instruistoj kaj aparte al tiuj kiuj pioniris pri instrumetodoj. La filmo estas esperante subtekstigita.
 Prezentado de ĵusa traduko de unu el la plej famaj verkoj pri la milito: "Rekviemo por hispana kamparano" de Ramón J. Sender fare de lia tradukisto Antonio Valén.
 Romanoj kaj filmoj pri la Enlanda Milito. José Salguero
 Esperanto en la milito. Tonyo del Barrio
 Eksterlandanoj en la milito. Javier Alcalde
 Aliaj prelegoj:
 Historio de regiono, provinco kaj urbo Leono. Paco Balibrea
 Arbaraj fajroj en Nordokcidenta Hispanio. Paco Balibrea
 Maruja Mallo, forgesita pentristino. Ana Manero
 Rifuĝintoj en Grekio. Annie Grente

La programo
Kompreneble okazos la kutimaj kunvenoj pri la vivo de la asocio, kaj de ĝiaj instancoj (LEA-komitato, frakcioj, fakoj ktp.). Prelegoj okazos ĉefe posttagmeze sed ne nur, kaj vespere oni profitos pri la kultura vivo kaj etoso de la urbo.

Okazos du ekskursoj. Dum duontaga ekskurso, oni ekkonos la historian urbocentron kun vizito al tri muzeoj. La tuttaga ekskurso utilos kiel defendo de la klopodoj por reteno de la lokaj fervojoj kaj kiel ĝuo de la kampara pejzaĝo; tiucele oni veturos per mallarĝa fervojo FEVE ĝis Valdepiélago, kie oni ĝuos piknikan kampartagon en nordan montaron.

 Vidu ankaŭ 
 SAT-Kongreso

 Eksteraj ligiloj 
 Anonco pri la kongreso ĉe Eventa Servo
 Informo pri la kongreso en la SAT-retejo
 Kongresa retejo

20
Kategorio:Esperanto-renkontiĝoj en 2026
Kategorio:2026 en Hispanio
Kategorio:Esperanto-renkontiĝoj en Hispanio